Broj: 711-I-1204-P-327-17/18-06-8

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Josipa Kovača,** zamjenika općinskog načelnika Općine Crnac, pokrenutom Odlukom Povjerenstva broj: 711-I-708-P-327-17/18-04-10 od 9. svibnja 2018.g., na 20. sjednici, održanoj 24. kolovoza 2018.g., donosi sljedeću

**O D L U K U**

1. **Propustom pravodobnog obavještavanja Povjerenstva o stupanju Općine Crnac u poslovni odnos s Obiteljskim poljoprivrednim gospodarstvom Kovač Zdenka (u daljnjem tekstu: OPG Kovač Zdenka) čija nositeljica je supruga dužnosnika, a koji proizlazi iz isporuke robe i usluga za koje je navedeni poslovni subjekt u razdoblju od 7. listopada 2013.g. do 6. srpnja 2016.g. Općini Crnac izdao 8 računa u ukupnom iznosu od 43.862,50 kn te s Obiteljskim poljoprivrednim gospodarstvom Kovač Ivan (u daljnjem tekstu: OPG Kovač Ivan) čiji nositelj je sin dužnosnika, a koji proizlazi iz isporuke robe i usluga za koje je navedeni poslovni subjekt dana 28. travnja 2017.g. Općini Crnac izdao 2 računa u ukupnom iznosu od 12.337,50 kn, dužnosnik Josip Kovač, zamjenik općinskog načelnika Općine Crnac, počinio je povredu članka 18. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Josipu Kovaču izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna koja će trajati 6 mjeseca te će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kn.**
3. **Na temelju članka 18. stavka 6. ZSSI-a, Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke I. izreke ove Odluke.**

Obrazloženje

Povjerenstvo je na 10. sjednici održanoj 9. svibnja 2018.g. pokrenulo postupak za odlučivanje o sukobu interesa protiv dužnosnika Josipa Kovača, zamjenika općinskog načelnika Općine Crnac zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o stupanju u poslovni odnos Općine Crnac s poslovnim subjektima OPG Kovač Zdenka i OPG Kovač Ivan, čiji su nositelji Zdenka Kovač, bračni drug dužnosnika i Ivan Kovač, sin dužnosnika.

Na Odluku o pokretanju postupka dužnosnik Josip Kovač dostavio je pisano očitovanje u Zakonom propisanom roku. U podnesenom očitovanju dužnosnik navodi da je Općina Crnac stupala u poslovne odnose s OPG-om dužnosnikove supruge i sina i prije nego što je dužnosnik počeo obnašati dužnost zamjenika općinskog načelnika u navedenoj Općini. Dužnosnik nadalje pojašnjava da su se poslovni odnosi odnosili na isporuku hrane prilikom održavanja određenih manifestacija, proslave dana Općine i otvorenja ili završetka radova te na usluge ispumpavanja septičke jame kod osnovne škole i doma zdravlja. Općina Crnac stupila je u navedene poslovne odnose zbog povoljnih uvjeta i cijena, kao i zbog činjenice što predmetnu robu i usluge nitko drugi na području Općine Crnac nije pružao tada, a ne pruža ni danas. Dužnosnik ujedno obavještava Povjerenstvo da nakon donošenja odluke o pokretanju predmetnog postupka, Općina Crnac više nije stupala u poslovne odnose s navedenim poslovnim subjektima.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Josip Kovač, povodom obnašanja dužnosti zamjenika općinskog načelnika Općine Crnac, obvezan postupati sukladno odredbama ZSSI-a.

Člankom 18. stavkom 1. ZSSI-a propisano je da je dužnosnik, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužan o tome pravodobno obavijestiti Povjerenstvo. Stavcima 2. do 6. istog članka propisano je da će Povjerenstvo u roku od 15 dana od zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s navedenim Zakonom. Dužnosnik, odnosno tijelo u kojem dužnosnik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo posebnom odlukom, bez odgađanja, a najkasnije u roku od 5 dana, utvrđuje jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Pravni poslovi, odnosno pravni akti sklopljeni, odnosno doneseni bez prethodne obavijesti Povjerenstvu su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Člankom 4. stavkom 2. ZSSI-a propisano je da su bračni ili izvanbračni drug dužnosnika te njegovi srodnici po krvi u uspravnoj lozi članovi obitelji dužnosnika u smislu toga Zakona. Stavkom 4. istog članka propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Uvidom u službene rezultate izbora za općinskog načelnika, gradonačelnika, župana i njihove zamjenike održane 19. svibnja 2013.g. te 21. svibnja 2017.g. objavljene na internetskoj stranici Državnog izbornog povjerenstva utvrđeno je da je Josip Kovač na predmetnim izborima izabran za zamjenika općinskog načelnika Općine Crnac u mandatu 2013.-2017. te u mandatu 2017.-2021.

Na zahtjev Povjerenstva, Općina Crnac je 10. studenog 2017.g. dostavila očitovanje u kojem se navodi da je navedena Općina stupala u poslovne odnose s poslovnim subjektima OPG Kovač Zdenka i OPG Kovač Ivan i u razdoblju prije početka mandata dužnosnika Josipa Kovača kao zamjenika općinskog načelnika Općine Crnac te da su se poslovni odnosi odnosili na isporuku hrane (prasci i janjci) za različite prigode, održavanje određenih manifestacija, proslave dana Općine, otvorenje ili završetak radova i usluge ispumpavanja septičke jame kod osnovne škole i doma zdravlja. U očitovanje se nadalje obrazlaže da se u navedenim slučajevima radilo o nabavi roba i usluga za koje nije provođen postupak javne nabave, budući da vrijednost istih nije bila veća od 20.000,00 kn po pojedinom računu pa su stoga radovi i usluge ugovarani izravno.

U privitku očitovanju, Općina Crnac je dostavila preslike računa izdanih od strane OPG-a Kovač Zdenka i to: R-2 račun broj 15/2013, izdan 7. listopada 2013. g. za isporučenu prasad u iznosu od 1.440,00 kn, račun R-2 broj 1/2014 izdan 4. ožujka 2014. g. za isporučenu prasad u iznosu od 5.375,00 kn, račun broj 6/1/1 od 26. lipnja 2014 .g. za isporučenu prasad u iznosu od 4.000,00 kn, račun broj 15/1/1 od 12. studenog 2014.g. za isporučenu prasad i janjad u iznosu od 5.125,00 kn, račun broj 3/1/1 od 22. lipnja 2015. g. za ispumpavanje septičke jame kod škole u V. Rastovcu u iznosu od 1.875,00 kn, račun broj 5/1/1 od 30. lipnja 2015. g. za isporučenu prasad i janjad u iznosu od 15.750,00 kn, račun broj 7/1/1 od 20. kolovoza 2015. g. za isporučenu prasad i janjad u iznosu od 3.750,00 kn, račun broj 1/1/2016 od 6. srpnja 2016. g. za isporučenu prasad u iznosu od 6.547,00 kn, odnosno 8 računa u ukupnom iznosu od 43.862,50 kn.

Također, Općina Crnac dostavila je preslike računa izdanih od strane OPG-a Kovač Ivan, i to: račun broj 2/1/1 od 28. travnja 2017. g. za ispumpavanje septičke jame kod škole i doma zdravlja u iznosu od 3.125,00 kn i račun broj 1/1/1 od 28. travnja 2017. g. za isporučenu prasad i janjad u iznosu od 9.212,50 kn, odnosno ukupno 12.337,50 kn.

Povjerenstvo je izvršilo uvid u OIB supruge i sina dužnosnika Josipa Kovača, navedene u izvješćima o imovinskom stanju dužnosnika, podnesenim 22. srpnja 2013. g. povodom stupanja na dužnost zamjenika općinskog načelnika Općine Crnac te 26. rujna 2017. g. povodom ponovnog izbora na istu dužnost, kao i u OIB-ove izdavatelja gore navedenih računa te je utvrđena istovjetnost OIB-a, iz čega proizlazi da je supruga dužnosnika Josipa Kovača nositeljica OPG-a Kovač Zdenka te da je sin istog dužnosnika nositelj OPG-a Kovač Ivan.

S obzirom da se sukladno članku 4. stavku 4. ZSSI-a nositelji samostalnih djelatnosti te nositelji i članovi drugih poslovnih subjekata osnovanih na temelju zakona smatraju poslovnim subjektima u smislu toga Zakona, Povjerenstvo tumači da se OPG Kovač Zdenka i OPG Kovač Ivan, odnosno njegovi nositelji smatraju poslovnim subjektima u smislu ZSSI-a.

Iz prikupljenih podataka i dokumentacije Povjerenstvo je utvrdilo da je Općina Crnac za vrijeme mandata Josipa Kovača kao zamjenika općinskog načelnika Općine Crnac stupala u poslovne odnose s poslovnim subjektima OPG Kovač Zdenka i OPG Kovač Ivan čiji nositelji su članovi obitelji dužnosnika. Nadalje, uvidom u knjigu ulazne pošte Povjerenstva utvrđeno je da dužnosnik Josip Kovač, prije stupanja u navedene poslovne odnose, nije o istima pravodobno obavijestio Povjerenstvo, čime je počinio povredu članka 18. stavka 1. ZSSI-a.

Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja. Opisane situacije zakonodavac je *a priori* predvidio kao situacije u kojima se pretpostavlja mogući utjecaj privatnog interesa člana obitelji dužnosnika kao interesno povezane osobe, na dužnosnikovu nepristranost u obnašanju javne dužnosti.

Svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju, odnosno je li izvjestan nastanak povrede neke druge obveze ili zabrane propisane ZSSI-em te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnosti koje upućuju na nužnost izricanja sankcije obustave isplate dijela neto mjesečne plaće kao teže vrste sankcije Povjerenstvo je cijenilo činjenicu da su ograničenja iz članaka 18. ZSSI-a važan instrument u sprječavanju sukoba interesa i prevencije korupcije. U prilog tome govori i činjenica da je Zakonom propisana ništetnost pravnih poslova kao posljedica postupanja suprotno obvezama propisanim člankom 18. ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Kao okolnost iz koje proizlazi opravdanost izricanja niže sankcije unutar Zakonom propisanog raspona, Povjerenstvo je cijenilo činjenicu da dužnosnik Josip Kovač obnaša dužnost zamjenika općinskog načelnika Općine Crnac, i to kao volonter, kao i okolnost da je Općina Crnac i prije njegovog stupanja na navedenu dužnost poslovala s OPG-ovima čiji su nositelji supruga i sin dužnosnika.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn koja će se izvršiti u 6 jednakih uzastopnih mjesečnih obroka, svaki u pojedinačnom iznosu od 500,00 kuna.

Člankom 18. stavkom 6. ZSSI-a propisano je da su pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a ništetni. Povjerenstvo je u navedenom slučaju bez odgađanja dužno dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Slijedom svega navedenog, odlučeno je kao u izreci ove odluke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josip Kovač, elektronička dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana